डाउनलोड करे के मतलब होला कौनों कंप्यूटर नेटवर्क पर दूर मौजूद, मने कि रिमोट, सिस्टम से डेटा माँग के रिसीव कइल। आमतौर पर दूर मौजूद अइसन सिस्टम एगो सर्वर होला; हालाँकि, ई कौनों दूसर क्लायंट भी हो सके ला। आम सर्वर सभ में वेब सर्वर, ई मेल सर्वर आ एफटीपी सर्वर प्रमुख बाड़ें। ई प्रासेस अपलोडिंग से ठीक उल्टा होला, अपलोड करे में कौनों दुसरे सिस्टम ले डेटा भेजल जाला जहाँ जाके ऊ डेटा रिसीव होला भा सहेजल जाला।